Φακές σούπα (βίντεο)
Μια καλοχυλωμένη αχνιστή σούπα φακής που μοσχοβολά δάφνη και σκόρδο. Η πικάντικη νότα είναι προαιρετική και μπορούμε να αντικαταστήσουμε το μπούκοβο με ρίγανη.
300 γρ. φακές μέτριες, 3 σκελίδες σκόρδο, καθαρισμένες και ολόκληρες, 1 ξερό κρεμμύδι, ψιλοκομμένο, 2 φύλλα δάφνης, 2 κουτ. γλυκού ντοματοπελτές, 1 κουτ. γλυκού μπούκοβο καυτερό (ή όσο μας αρέσει), 1.200 ml νερό, 50 ml ξίδι, 70 ml εξαιρετικό παρθένο ελαιόλαδο, αλάτι, φρεσκοτριμμένο πιπέρι
Για τις φακές σούπα, καθαρίζουμε σε ένα δίσκο τις φακές από τυχόν πετραδάκια κ.α. Τις βάζουμε σε σουρωτήρι και τις ξεπλένουμε καλά. Τις βάζουμε σε κατσαρόλα μαζί με το νερό και βράζουμε σε μέτρια προς δυνατή φωτιά μέχρι να πάρουν μια βράση. Δεν πετάμε το πρώτο νερό γιατί θα χάσουμε το μεγαλύτερο μέρος της νοστιμιάς και της θρεπτικής αξίας της φακής.Χαμηλώνουμε τη φωτιά, ρίχνουμε τα σκόρδα, το κρεμμύδι και τη δάφνη, μισοσκεπάζουμε με το καπάκι και σιγοβράζουμε για 20-30 λεπτά. Ρίχνουμε τον πελτέ και ανακατεύουμε να διαλυθεί.Σιγοβράζουμε για περίπου άλλα 15 λεπτά, μέχρι οι φακές να μαλακώσουν αλλά να μην λιώσουν. Ρίχνουμε αλατοπίπερο, το λάδι, το ξίδι  και το μπούκοβο, ανακατεύουμε και σβήνουμε τη φωτιά.Αφήνουμε τις φακές να σταθούν και να χυλώσουν για 10 λεπτά και σερβίρουμε.
Όσπρια,Φακές,Light,Vegan,Νηστίσιμα,Χορτοφαγικά,Χωρίς γαλακτοκομικά,Χωρίς γλουτένη